**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS MERO VYTAUTO GRUBLIAUSKO DELEGAVIMO Į IŠORINIO KLAIPĖDOS VALSTYBINIO JŪRŲ UOSTO PLĖTROS PROJEKTO ĮGYVENDINIMO KOMISIJĄ“ PROJEKTO**

1. **Projekto rengimą paskatinusios priežastys.**

Lietuvos Respublikos susisiekimo ministerija (toliau – Susisiekimo ministerija) rengia Lietuvos Respublikos Ministro pirmininko 2017 m. gruodžio 1 d. potvarkio Nr. 228 „Dėl Išorinio Klaipėdos valstybinio jūrų uosto plėtros projekto įgyvendinimo komisijos personalinės sudėties patvirtinimo“ pakeitimą. Išorinio Klaipėdos valstybinio jūrų uosto plėtros projekto įgyvendinimo komisijos (toliau – Komisija) personalinė sudėtis yra patvirtinta vadovaujantis Lietuvos Respublikos Vyriausybės 2017 m. lapkričio 8 d. nutarimo Nr. 946 „Dėl Išorinio Klaipėdos valstybinio jūrų uosto plėtros projekto įgyvendinimo komisijos sudarymo“ 1 punktu ir 3.2 papunkčiu. Į Komisijos sudėtį Klaipėdos miesto savivaldybės tarybos 2017 m. lapkričio 23 d. sprendimu buvo deleguotas Klaipėdos miesto savivaldybės meras Vytautas Grubliauskas.

2019 m. balandžio 25 d. gautas Susisiekimo ministerijos raštas „Dėl merų delegavimo į Išorinio Klaipėdos valstybinio jūrų uosto plėtros projekto įgyvendinimo komisiją“, kuriuo prašoma naujai išrinktos savivaldybių tarybos pateikti dokumentą, patvirtinantį Klaipėdos miesto savivaldybės mero delegavimą į minėtą Komisiją. Vadovaujantis Lietuvos Respublikos Vyriausybės įstatymo 27 straipsnio 5 dalimi, Vyriausybės komisijos gali būti sudaromos iš savivaldybių institucijų atstovų, deleguojamų savivaldybių tarybų. Atsižvelgiant į tai, siekiant deleguoti Klaipėdos miesto savivaldybės merą Vytautą Grubliauską į Komisijos sudėtį, turi būti priimtas atitinkamas Klaipėdos miesto savivaldybės tarybos sprendimas.

**2. Sprendimo projekto tikslas ir uždaviniai.**

Sprendimo projektu siekiama teisės aktų nustatyta tvarka deleguoti Klaipėdos miesto savivaldybės merą Vytautą Grubliauską į Išorinio Klaipėdos valstybinio jūrų uosto plėtros projekto įgyvendinimo komisiją.

  **3. Kokių teigiamų rezultatų laukiama.**

Tarybai priėmus šį sprendimą, Klaipėdos miesto savivaldybės meras teisės aktų nustatyta tvarka bus deleguotas į Išorinio Klaipėdos valstybinio jūrų uosto plėtros projekto įgyvendinimo komisiją.

**4. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų priimto sprendimo pasekmių nenustatyta.

**5. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų parengti nereikia.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**PRIDEDAMA:**

1. Sprendime nurodytųteisės aktų ištraukos, 2 lapai;

2. Lietuvos Respublikos susisiekimo ministerijos 2019-04-25 rašto Nr. R1-2864 kopija, 1 lapas.

Klaipėdos miesto savivaldybės meras Vytautas Grubliauskas

**LIETUVOS RESPUBLIKOS**

**VIETOS SAVIVALDOS**

**ĮSTATYMAS**

1994 m. liepos 7 d. Nr. I-533

Vilnius

**16 straipsnis. Savivaldybės tarybos kompetencija**

4. Jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

**LIETUVOS RESPUBLIKOS**

**VYRIAUSYBĖS**

**ĮSTATYMAS**

1994 m. gegužės 19 d. Nr. I-464

Vilnius

**27 straipsnis. Vyriausybės komitetai ir Vyriausybės komisijos**

5. Vyriausybės komisijos gali būti sudaromos iš valstybės ir savivaldybių institucijų ir įstaigų, asociacijų, mokslo ir studijų institucijų atstovų, nepriklausomų ekspertų, prireikus ir kitų asmenų. Savivaldybių institucijų ir įstaigų atstovai į Vyriausybės komisijas deleguojami savivaldybių tarybų, Seimo nariai – Seimo Pirmininko arba Seimo valdybos, o Seimo kanceliarijos darbuotojai – Seimo kanclerio. Sudarydama Vyriausybės komisijas, Vyriausybė nustato jų užduotis, personalinę sudėtį. Vyriausybė gali pavesti Ministrui Pirmininkui, ministrui, Vyriausybės kancleriui ar Vyriausybės įstaigos vadovui patvirtinti Vyriausybės komisijos personalinę sudėtį. Vyriausybės komisijų darbo organizavimo tvarką nustato Vyriausybės darbo reglamentas.

**LIETUVOS RESPUBLIKOS Vyriausybė**

**nutarimas**

**DĖL IŠORINIO KLAIPĖDOS VALSTYBINIO JŪRŲ UOSTO PLĖTROS PROJEKTO ĮGYVENDINIMO KOMISIJOS SUDARYMO**

2017 m. lapkričio 8 d. Nr. 946

Vilnius

Vadovaudamasi Lietuvos Respublikos Vyriausybės įstatymo 22 straipsnio 15 punktu ir 27 straipsnio 1, 4 ir 5 dalimis, Lietuvos Respublikos Vyriausybė nutaria:

1. Sudaryti šią Išorinio Klaipėdos valstybinio jūrų uosto plėtros projekto įgyvendinimo komisiją (toliau – Komisija):

Ministras Pirmininkas (Komisijos pirmininkas);

aplinkos ministras;

finansų ministras;

susisiekimo ministras;

ūkio ministras;

užsienio reikalų ministras;

žemės ūkio ministras;

Klaipėdos miesto savivaldybės meras;

Klaipėdos rajono savivaldybės meras;

Ministro Pirmininko patarėjas;

Nacionalinės žemės tarnybos prie Žemės ūkio ministerijos direktorius;

valstybės įmonės Klaipėdos valstybinio jūsų uosto direkcijos generalinis direktorius.

2. Pavesti Komisijai nagrinėti, koordinuoti ir teikti Lietuvos Respublikos Vyriausybei pasiūlymus dėl:

2.1. išorinio Klaipėdos valstybinio jūrų uosto plėtros projekto įgyvendinimo klausimų, susijusių su teritorijų planavimo procedūromis;

2.2. išorinio Klaipėdos valstybinio jūrų uosto plėtros projekto pripažinimo valstybei svarbiu ekonominiu projektu;

2.3. išorinio Klaipėdos valstybinio jūrų uosto plėtros projekto įgyvendinimo veiksmų plano;

2.4. kitų svarbių, susijusių su išorinio Klaipėdos valstybinio jūrų uosto plėtros projekto įgyvendinimu, klausimų.

3. Nustatyti, kad:

3.1. Komisija prireikus gali pasitelkti nepriklausomų ekspertų, valstybės ir savivaldybių institucijų ir įstaigų ir kitų organizacijų atstovų;

3.2. Komisijos personalinę sudėtį tvirtina Ministras Pirmininkas;

3.3. Komisijos nariai pasiūlymus dėl Komisijos posėdžio darbotvarkės teikia Susisiekimo ministerijai, kuri apibendrina pasiūlymus ir ne vėliau kaip prieš 5 darbo dienas iki planuojamo Komisijos posėdžio pateikia Vyriausybės kanceliarijai medžiagą, būtiną Komisijos posėdžiams organizuoti.

\_\_\_\_\_\_\_\_\_\_\_\_